Bè yóm kógów le Jisas ni,
mlan le gu lem yóm sotu benwu boluyen Jiriku.
Ne wen sotu tau nô bè yó boluyen Sakiyus.
Du se yóm tau hol geta bè yó kem tau gel mtuk bwis,
ne wen tey kendengenen.
Ya tey óyóen ke tonen Jisas,
okóm laen dog kmò ktonen du,
bà mon tey tau wen sembung du,
lelen tey tau ukol he nim Sakiyus ni.
Yó nmoen,
tódô mlóy tukô gna yó kem tau muluk,
ne nan e mkaf bè yóm sotu koyu bong boluyen sikamor,
nô bè kilil yóm lan angat gónó Jisas mius anì mdengen ktonen ke Jisas.
Tikóng deng gbangà bè yó Jisas,
ominen lengalà eta,
tódô monen mò ke Sakiyus,
“Ó Wè Sakiyus,
géhéli kmolos kut elaan,
yakà naw na nô bè gónóem kemdaw ni.”
Tahu se,
tódô kendel kmolos Sakiyus,
ne tey khódóhen ke Jisas bè gónóen.
Bè yóm kton kem tau du nim ni,
deng mom gotu senlón le,
mon le,
“Moen tau ni ke deng mom mauy bè gónô yóm tau gemsalà?”
Okóm ke Sakiyus kun,
bè yóm tolo knô le bè gónóen,
tódô mdà,
monen mò ke Jisas,
“Ó Sér,
angat gotu hensóólu yó kem kendengenu mò blayu yó kem tau élél.
Ke wen tau deng tehe lenugihu,
fat duléku he angat bud hulék du béléen yóm deng nwahu béléen.”
Ne mon Jisas mò du,
“Dengi gewà gu lem tafak Dwata ne kóm kemdaw ni,
dalang se yó kem fes lówóhem.
Abay se yóm kimónem ni gónón gdilô yóm kesfuhem gu bè Abraham.
Ni se yóm hol henduf yóm Ngà Tau,”
mon Jisas,
“nan e hnebel lu yó kem tau deng tlas anì gewà le lem salà le.”